Koningjagluiperdtweeling hou verjaardagpartytjie vir bewusmaking | Maroela Media
Zoe en Zian. (Foto: Verskaf)
Gielie Nienaber en sy vrou, Melanie, van Kensington in Johannesburg is albei baie passievol oor diere en verknog aan die wildtuin. Dié egpaar het egter eers tydens 'n besoek aan die Hoedspruit Endangered Species Centre (HESC) in Hoedspruit in Limpopo aktief betrokke geraak by die bewaring van bedreigde wilde diere.
Nienaber, eienaar van GN Total HR Solutions, het aan Maroela Media vertel hy en Melanie het in 2015 tydens 'n besoek aan HESC een van dié sentrum se wildrittoere onderneem. "Ons het sowat twee uur rondgery. In 'n stadium het ons onder 'n koelteboom gesit en ek het vir die begeleier van die toer gevra hoe 'n mens betrokke kan raak by die diere."
HESC is die tuiste van 'n verskeidenheid bedreigde dierespesies, wat Afrika-wildekatte, bromvoëls, swartwitpense, leeus, koningjagluiperds en witrenosters insluit. Sommige diere is by die sentrum as deel van hul teelprogram, terwyl ander ingebring word omdat hulle beseer of wees gelaat is of rehabilitasie benodig. Sommige diere is ook deur natuurowerhede ingebring nadat daar op hulle beslag gelê is of hulle uit ongunstige omgewings gered is.
Zoe en Zian in 2015 toe hulle net 'n paar maande oud was. (Foto: Verskaf)
Nienaber vertel daar is slegs 70 koningjagluiperds ter wêreld oor en ses van hulle is by HESC woonagtig. Die koningjagluiperdboeties Zoe en Zian is op 29 Julie 2015, vyf maande voor die Nienabers se besoek by HESC, gebore. Nienaber het daar en dan besluit om Zoe aan te neem.
"Daar is verskeie maniere hoe 'n mens die diere kan aanneem. Ek het 'n 'senior aanneming' gekies, wat beteken dat ek 'n spesifieke jagluiperd kon kies. Ek wou graag vir Zoe aanneem omdat hulle aanvanklik vir ons gesê het Zian het 'n defek."
Volgens Nienaber het Zian nie direk op sy voorpootjies getrap nie en op sy enkels geloop. "Daardie nag het ek gedroom die Here sê vir my: 'Wat dink jy doen jy? Hoekom nou net die gesonde jagluiperd aanneem? Dink jy nie Ek kan die ander een gesond maak nie?'"
Hy het die volgende oggend die sentrum gebel om te laat weet dat hy Zian ook sal aanneem. "Drie maande later was sy pote gesond en 100% reg! Zian is 'n bietjie groter as Zoe, al is hulle 'n tweeling."
Nienaber lag wanneer hy vertel van Zoe se naam. "Ons het aanvanklik gedink Zoe is 'n wyfie, vandaar die vroulike naam. Toe spring hy uit 'n boom en val sy oogbank oop en moes steke kry. Dis toe dat hulle agterkom Zoe is eintlik 'n mannetjie en hy is Zian se boetie! Jagluiperds se geslag is baie moeilik om te bepaal. Ek het op Google gekyk en gesien dat 15% van mense ter wêreld met die naam Zoe manlik is, toe hou ons maar sy naam so. Ek glo nie hy sal te veel moan as sy naam Zoe bly nie."
Die jagluiperdtweeling word vanjaar drie jaar oud en soos elke jaar sedert hulle gebore is, word daar partytjie gehou. "Elke jaar hou ons 'n partytjie. Ons blaas ballonne op, bak koek en nooi die gemeenskap om saam met ons te kom kuier."
Die jagluiperdboeties skuil in die koelte. (Foto: Verskaf)
Hy sê hulle hou die partytjies, nie net om die diere se verjaardae te vier nie, maar om bewusmaking te skep en mense betrokke te kry by die bewaring van bedreigde wildedierspesies.
"Ons hoop dat mense van heinde en ver sal opdaag om saam met ons partytjie te hou en koek te eet! Ons voorsien gaste van water, koeldrank en ander verversings. Ons het ook die personeel by die sentrum betrokke gekry deur 'n fotokompetisie van stapel te stuur. Die personeellid wat die mooiste foto van Zoe en Zian kan neem voor die partytjie, se foto sal op 'n groot banier gedruk word wat tydens die partytjie opgehang gaan word."
Nienaber benadruk dat dit 'n hartsprojek vir hom en sy vrou is. "Ons kan nie kinders hê nie, so ons spot altyd en sê ons het sewe dierekinders – 'n bassethond, twee maltese poedels, twee renosters wat ook by die sentrum woon, Lula en Philippa, en vir Zoe en Zian."
Zoe en Zian se partytjie vind Saterdag 28 Julie om 09:00 plaas by die Hoedspruit-sentrum vir bedreigde spesies. Toegang is gratis en afslag van 10% word vir die hele naweek op alle wildrittoere gegee. Skakel (015) 793 1633 en maak seker dat daar vir jou plek bespreek is of besoek die webwerf.
Hoedspruit jagluiperd wildediere
Wonderlik dat daar nog sulke goeie mense is. As my gesin die fondse gehad het, het ek ook dit gedoen, maar my kids was nog nooit eers in die Wildtuin nie en hulle is al 20 & 16. Geniet die twee jagluiperds hulle is pragtig.